
Introduksjon

Denne boken er til deg som har en idé til en fortelling og til deg som allerede skriver. Den er til deg som nettopp har satt punktum for et førsteutkast, til deg som har strevet lenge uten å komme i havn og til deg som har tatt runden hos forlagene uten å få all verden tilbake.

Vi er heldige, forfattere i vår tid, for vi kan nå ut med det vi ønsker uten å måtte oppfylle andres kriterier. Tiden da refuserte manus ble liggende og vansmekte mens verden kanskje ble snytt for et briljant verk er over. Heldigvis!

Samtidig øker konkurransen om lesernes gunst. Selv om det blir enklere å utgi, blir det stadig tøffere å selge bøker. Det er ikke bare andre forfattere fra inn- og utland du må konkurrere med – for nå er det mangel på tid, mer enn penger, som bremser forbruket. Vi fyller livet vårt med sosiale medier, blogger, nyheter, TV, podkaster, strømmeserier og sikkert mange andre ting jeg ikke har fått med meg. Mye av dette holder høy kvalitet, og vi som forbrukere er blitt bortskjemte.

Derfor holder det sjelden å skrive 65 000 ord på rad og trykke «publiser» for å oppnå suksess. Uten at du har redigert – altså bearbeidet – manuset så godt du overhodet kan, er det nesten umulig. Kanskje er du en av de lykkelige som kommer gjennom nåløyet hos forlagene – som altså ikke bare holder høy kvalitet, men også fanger trender, passer inn i katalogen, har riktig markedsføringsprofil, kan showe, har en nyttig omgangskrets eller en bok som vil slå an hos Kulturrådet. Hos dem venter dyktige fagfolk på å sikre at verket ditt når sitt fulle potensial. Ikke minst får du hjelp til å nå leserne dine. Flott!

Men kanskje er det ikke plass til deg hos dem? Det kan hende du ønsker å styre prosessen selv? Beholde alle rettighetene? Kanskje vil du formidle en historie utenom det vanlige, eller i en sjanger forlagshusene unngår om den ikke kommer med bestselgerlogoen klar fra utlandet? Har du penger på lur, kan du hyre en slik som meg, en frilansredaktør, for å kvalitetssikre boken din. Hvis du ikke har det, da håper jeg at du kan gå til ditt lokale bibliotek og finne bøker som denne. For alle stemmer skal bli hørt i det demokratiske koret. Vi vil nødig gå glipp av et talent, av en klassiker, fordi det du skrev ikke var i vinden eller fordi du manglet noen som kunne veilede deg. Ikke gi opp.

De fleste som gir seg i kast med et manuskript, liker å lese. De elsker manende, knapt eller rikt språk, gripende billedlig fremstilling, sjelfulle metaforer og slående taushet. Problemet for mange håpefulle er at språk dreier seg om hvordan du velger å fortelle, ikke om hva. De aller fleste jeg møter stanger ikke hodet i veggen over allegorier, stil, adjektiver, setningslengde eller tegnsetting. De sliter med å komponere en fortelling – med å skape et univers, synsvinkler, karakterer, handlingsforløp, struktur, tempo, stemmer, dialog, atmosfære og alt annet som er med på å skape helheten. Å fortelle høres enkelt ut, men kan være så ulidelig vanskelig. Heldigvis finnes det hjelp å få.

Denne boken er basert på min tilnærming til redigering – tenk på den som en håndbok, et redskap. Du kan følge den til punkt og prikke, eller hoppe til de delene du er usikker på. Boken er derfor delt inn i ulike segmenter som følger den rekkefølgen jeg redigerer etter:


1.Sjanger – kontrakten med leseren

2.Grunnleggende dramaturgi – det som må til for å komponere selve fortellingen

3.Struktur – fordelingen av materialet og fremdrift

4.Karakterutvikling – hvordan du skaper flere lag i manuset

5.Show, don’t tell – hvordan du skaper engasjement og merverdi

6.Språk – om leselighet og hvordan språket kan tilføre noe ekstra



Tenk gjerne på disse delene som runder i redigeringsprosessen, for de bygger på hverandre. Man kan ikke analysere struktur uten å ha den grunnleggende dramaturgien og sjangeren på plass. Det er heller ingen vits i å flikke masse på språket hvis karakterene dine ikke har noen appell. Etter hvert som du blir støere, vil du kunne jobbe med flere ting på en gang.

Ved hjelp av øvelser og konkrete råd er mitt ønske å bidra til at du klarer å skape nødvendig distanse, objektivitet, progresjon og skriveglede. At du kan kjenne på de valgene du har tatt og forsikre deg om at de er riktige. Rådene du får av meg skal sørge for at du får luket ut de verste blemmene, grunnleggende nybegynnerfeil og åpenbare mangler – før du håpefullt sender manuset til forlag, betaler for redaktør eller legger det ut for alle å lese.

Masse lykke til!

Om prosess og metode

Redaktør + bok = sant

Ordet redigere kommer av det franske rédiger – «å drive tilbake». Det er beskrivende for det en redaktør gjør, som ofte er å tøyle et manus på ville veier. Du har sikkert hørt om de beryktede strykningene? Å redigere er ganske lett – det handler i hovedsak om å reagere på noe som andre har skapt – men å redigere deg selv, det er utrolig vanskelig.

Det du som forfatter fører inn i manus, er bare en brøkdel av alt du sjonglerer i hodet. Å skille din samlede kunnskap fra det leseren fanger opp på en bokside er skikkelig krevende. Nettopp derfor er det lurt å hanke inn noen andre som kan lese, og gi deg noen innspill. Bruk gjerne testlesere, men ta med disse tre rådene på veien:


–Pass på at testleserne liker sjangeren din

–Sørg for å finne folk som tør å si hva de mener

–Send med et spørreskjema der de ikke kan svare ja eller nei på noe

En redaktør er først og fremst en profesjonell testleser. Det er dette jeg er best på, ikke å skrive. For å være nyttig må jeg forestille meg at jeg er i målgruppen for boken jeg redigerer, for så å se for meg hva leseren vil like, mislike, undre seg over, elske eller misforstå. Det er altså ikke min smak som skal frem. Jeg må gi en samling strikkeoppskrifter samme innlevelse som en erotisk novelleantologi, science fiction, spionthriller, krimnoveller, selvbiografi eller historisk roman. Dette krever noen teknikker, som du nå skal bli kjent med.

Redigering er ingen eksakt vitenskap, men det finnes forskning og utallige eksempler på at visse mekanismer benyttes hyppig fordi de fungerer godt. Dette handler ikke om forlagsfolk eller skriveskoler som skal trykke krav ned over hodet på stakkars forfattere, men om hvordan mennesket til alle tider har kommunisert ved hjelp av fortellinger. Hjelpemidler og teknikker som får deg både i gang og av gårde finnes der ute. Jeg vet disse fungerer, de har bevist sin verdi, for ingen av dem er nye, men alle er nyttige. Noen av prinsippene stammer helt fra Aristoteles’ bok Poetikken fra 335 fvt.!

Hva jeg tror er mest nyttig for deg, har jeg basert på hva jeg kommenterer oftest i de mange hundre rapportene jeg har skrevet som redaktør – altså de svakhetene jeg ser mest av. Det finnes de som har en intuitiv sans for hva som fenger og griper, men for de fleste av oss gjelder det at du må kunne reglene før du kan bryte dem. Derfor fokuserer jeg først og fremst på de etablerte fortellermekanismene – dramaturgien.

Du bør ha i bakhodet at en redaktør alltid jobber for bokens – ergo leserens – beste, og ikke nødvendigvis ditt. Råd nummer én – når du nå skal vende et kritisk blikk mot eget stoff – er derfor ikke å beskytte teksten din, men ivrig å endre den der det trengs et løft. Du må prøve å sette dine egne følelser til side og tenke på bokens ve og vel først.

Forfattere er folk, de også

Noen mennesker er fødte historiefortellere. De kan vinne folks oppmerksomhet og holde på den, løfte dem opp i himmelen og styrte dem ned i avgrunnen, få dem til å le eller gråte – alt uten tilsynelatende anstrengelser. De har evnen til å virvle opp følelser, etterlate oss gispende over nye ideer, mens de skaper alternative universer på strak arm. Fantastisk for dem.

For oss andre kan det å forfatte fortone seg som en smule seigt. Fortellingen kommer ikke buktende av seg selv. Kanskje vet du ikke engang hvor du skal begynne? Du stirrer på det blanke arket (eller skjermen) mens karakterene dine står og stamper, som uskarpe avatarer i et annenrangs dataspill. Like fullt maser de på deg, plager deg, sender deg analoge påminnelser om at de gjerne vil opp og frem. Kjenner du deg igjen? Hvis ja – vær glad for det, for der krysset du akkurat av i den første boksen. Du kan ikke skrive uten at du har noe å formidle. For noen handler det om stemmer som ikke vil stilne, for andre er målet å ha noe å fylle pensjonisttilværelsen med.

Journalist og forfatter Christopher Booker fikk i 2004 oppmerksomhet for sin bok der han hevder at det kun finnes syv grunnleggende fortellinger i verden:


1)Å overvinne monsteret – her trues det etablerte av en sterk negativ skikkelse/kraft (Sjøormen i Essex av Sarah Perry, It av Stephen King)

2)Oppdraget – en helt må gjennomføre noe for å redde andre (krim, Ringenes Herre av JRR Tolkien)

3)Komedien – en karakter blir utfordret (ofte på noe relativt uviktig) som følge av forviklinger (Sinnapsykologen av Synne Sun Løes, En mann ved navn Ove av Fredrik Backman)

4)Fra fattig til rik – en karakters liv snus uventet på hodet når de finner rikdom (Store forventninger av Charles Dickens, Den store Gatsby av F. Scott Fitzgerald)

5)Utfart og gjenkomst – her farer noen ut på oppdagelsesferd, lærer noe nyttig og kommer hjem klokere (Alice i Eventyrland av Lewis Carroll, Sauejakten av Haruki Murakami)

6)Tragedie – en historie der helten ikke når målet sitt, og ting ender opp verre enn de var (Boktyven av Markus Zusak, Faen ta skjebnen av John Green)

7)Gjenfødelse – en karakter blir overmannet av noe dystert, men finner veien ut (Tjenerinnens beretning av Margaret Atwood, Elskede av Toni Morrison)



Hva tenker du? Det er ganske bred enighet om at de fleste fortellinger er variasjoner over et eksisterende tema. Er det ikke da underlig at det aldri blir kjedelig å fortelle, lytte, se eller lese, selv om en enkelt bok eller film kan være langdryg? Kanskje er det snarere en bekreftelse på en større sannhet om hva det innebærer å være et menneske – eller som det heter på engelsk: The Human Condition (menneskets tilstand/natur). Kanskje er temaene ovenfor bare noen av dem vi er aller mest opptatt av?

Et problem for forfattere er at vi ofte sammenligner oss med de beste fra starten av. Det blir som å måle seg med vinneren av New York-maraton når du skal jogge for første gang. Jo da, det finnes noen som lykkes med en kritikerrost og bestselgende debutroman de skrev på to uker etter at barna hadde lagt seg, men de tilhører absolutt sjeldenhetene, ja kanskje bare eventyrene. Langt oftere hører jeg om folk som har bakset med et manus i nærmere et tiår, uten å få til all verden. Like fullt forventer mange at selv den første boken deres skal bli en bestselger med sekserdryss. Om det sto og falt på mottagelsen, ville vi nesten ikke hatt fortellerstemmer.

Min egen favorittbok, Catch-22 av Joseph Heller, ble avvist av amerikanske forlag 22 ganger. Booker Prize-vinneren i 2021, Shuggie Bain, måtte innom 38 redaktører før noen syntes det var liv laga. Selveste Stephen King fikk 39 niks i fleisen da han sendte rundt manuskriptet til Carrie. Jeg tenker noen har angret på dette. Minst 15 forlag takket nei til Anne Franks dagbok. Hele 12 forlag ristet på hodet av Harry Potter. Forleggerne syntes ikke all verden om Den store Gatsby da den landet på skrivebordet, og det sies at F. Scott Fitzgerald ble anbefalt å droppe den irriterende tittelkarakteren.

Også her hjemme har mange, nå anerkjente, forfattere måttet gå flere runder før de har hatt hellet med seg. Var de alle blottet for talent? Neppe. Og var det egentlig hell da det til slutt lyktes? Ikke bare, i hvert fall. For hver refusjon har de nok lagt inn enda mer innsats, enda flere timer på å redigere og revidere. I den prosessen har de samtidig blitt stadig dyktigere håndverkere og intuitivt begynt å skjelne hva som funker og ikke. Til slutt har de gjennom hardt arbeid finslipt den litterære stemmen sin, funnet virkemidlene sine. Denne boken kan forhåpentligvis gi deg en hjelpende hånd i din prosess – en prosess som aldri er bortkastet, men snarere nødvendig.

Innlevelse er nøkkelen

Har du noen gang fulgt en fortelling som fikk deg til å reagere fysisk? Holde pusten? Rødme? Le? Gråte? Da vet du hva innlevelse handler om. Når du selv sitter trygt i sofakroken, men kjenner på angsten, flausen, vegringen, pirringen, spenningen, beundringen, hatet – når karakterenes opplevelser får deg til å reagere som om det var deg det dreier seg om, da er det innlevelse du kjenner.

[image: image]

Innlevelse er den valutaen som henger høyest for en forfatter, det som gjør at folk dras inn i en historie, inn i et univers, inn i en karakter. Jeg er hysterisk opptatt av det på vegne av mine forfattere. Målet er at leseren ikke skal kunne legge boken fra seg, uansett sjanger. Klarer du å fange deres oppmerksomhet og holde på den, kan mye annet tilgis.

Nesten alt denne boken tar for seg, har til hensikt å innlemme leseren i historien. Mennesker er programmert til å lære av andres erfaringer. Nettopp av den grunn elsker vi historier: Vi kan teste ulike eksistenser, uten risiko. Fra vi er små blir vi fôret med fortellinger, og vi blir fort gode på å tolke signalene vi får.

Den fremste kilden til innlevelse er valg. Hver gang en karakter står overfor et valg, tvinges vi til å ta stilling på to måter: Vi må tenke over hva vi ville gjort om vi var den karakteren. Legg til at vi også funderer på hva vi selv ville gjort i en slik situasjon, om det var oss? Slik dras vi hele veien dypt inn i fortellingen.

Men er det ett fett hva valget består av? Se for deg en ung mann. Han har bursdag i dag og må velge mellom pølse og pizza til middag. Oddsene er gode for at du allerede nå har gjort deg opp en mening om hva han burde gå for. Fallhøyden om han velger og angrer seg er uansett ikke enorm, ikke innlevelsen vår heller.

Forestill deg i stedet en ung kvinne. En mann rekker henne en pistol. Rundt dem står flere andre med våpen. Så fører han ut to små barn, en gutt og en jente, omtrent fem år. «Du skal skyte et av barna», sier han til kvinnen. Hun rister på hodet, peker pistolen mot bakken. «Hvis du ikke skyter den ene, dreper vi begge», fortsetter han. Kvinnen klarer verken å se på barna eller ham. Sakte fører hun løpet på pistolen mot seg selv. Han tar et skritt mot henne. «Hvis du gjør det, dør dere alle tre, og de to på en verre måte enn deg.»

Måtte du gruble mer her? Da har du lært noe svært nyttig:

Jo mer som står på spill, jo tyngre valg, desto sterkere innlevelse.

Kreativiteten og det elendige blanke arket

At kreativitet har sitt utspring i frihet, er i beste fall en sannhet med modifikasjoner. Grunnen til at mange føler at de får økt skriveglede etter tilbakemeldinger fra redaktør eller testlesere handler for det meste om at vi legger inn begrensninger. Unngå dette, skjerp dette, fjern sånt, mer slikt. Sånne innskrenkninger fører til at du må løse problemer, hvilket igjen spisser skaperevnene dine – for problemløsning er vi mennesker gode på! Redigering krever at du tenker i nye retninger, og da oppdager du gjerne andre og spennende sider ved historien din i samme slengen. Begrensninger er derfor noe du selv bør pålegge deg. Et godt eksempel er en tidsfrist eller en mengde ord å bearbeide per økt.

Begynn gjerne med de letteste endringene, men se aldri gjennom fingrene med noe. Nesten alle forfattere jeg jobber med sier at de visste om mange av poengene jeg plukker på, men at de ikke maktet å gripe dem an. Vit da at de endringene du gruer deg mest til å foreta, de mest håpløse og umulige, de som du har lyst til å droppe og håpe at ingen merker, de kan fort bli de beste delene av manuskriptet – kanskje nettopp fordi hjernen har måttet vri og vrenge på seg nærmest til det uutholdelige.

Kreativiteten tvinges altså frem av begrensninger – og begrensninger skal du få av meg nå. Mitt mål er at du som forfatter skal bli tvunget til å ta bevisste valg, for det er den viktigste kvalitetssikringen du kan foreta.

Prøv denne øvelsen for å kjenne på begrensningenes kraft. Alt du trenger er et ark.

Øvelse: Stirr på arket og gi deg selv tretti sekunder på å finne på en historie. Hvis det er vanskelig, velg deg et substantiv nedenfor og skriv det ned. Hvis det fortsatt butter imot, velg ett til. Sliter du fortsatt, velg et siste og gjør et nytt forsøk. Jeg blir overrasket hvis du ikke får det til nå – min erfaring er at med tre substantiver kan de fleste raskt lage en fortelling med start, midt og slutt. Trenger du inspirasjon, bruk en nettavis, slik jeg har gjort her:

ROSE HUND ØKS ARV FORVANDLING BEDRAGER FALL PANIKK SYNER UTLEIE AKTMALING KINA FEBER

Begrensninger, altså – de er bare gull!

Originalitet versus innfall

Mange er redde for å være forutsigbare i fortellingene sine – de vil ikke at de skal ligne på noe som allerede finnes. Men kopiering har vært en metode for å lære av mestere i alle håndverks- og kunstgrener, og det er forunderlig at det skal være annerledes i litteraturen. Fan fiction, der folk skriver videre på sine favorittuniverser på nett, har blitt enormt populært både å lage og lese. Blant annet skal 50 Shades of Grey ha hatt sin opprinnelse som fan fiction til Twilight-serien, mens Mortal Instruments-serien til Cassandra Clare startet som en spin-off av Harry Potter-universet.

Er det da slik at en forfatter alltid må tilby noe nytt og uventet? Neppe, om du går etter folks lesevaner. De fleste holder seg til sine favorittsjangere og -forfattere, eller noe som ligner. Selvfølgelig kan det bli for platt, og en krim der du gjetter morderen ti sider inn vil mangle spenning. En familiesaga der karakterene er intetsigende blir sjelden gripende.

Men om hovedpersonen minner om noen andre, en tidligere favoritt, så blir de fleste leserne begeistret, ikke skuffet. Grunnen er at vi har en overveldende tendens til å forsøke å plassere materialet i en bås for å kunne gjenkjenne ting, slik at vi kan gjette oss frem til det som kommer. Hvis du vil fenge, bør du neppe kimse av dette, for i denne gjenkjennelsen ligger mye av innlevelsen vi trakter etter.

Samtidig har uerfarne forfattere en tendens til å tro at det som faller dem inn er det mest nyskapende. Min erfaring er at det gjerne er motsatt. Det som bare kommer til deg, er oftest velbrukt og stereotypt. Når du skriver, så bør du heller bremse opp hver gang noe virker selvsagt og naturlig, og vri på ting. Før du lar heltinnen bryte sammen i gråt, spør deg selv: Hva skjer om hun i stedet blir rasende? Hva hvis hun begynner å le som en gal? Før skurken skuler mot helten, hva skjer hvis han blunker i stedet? Hva hvis han ignorerer helten fullstendig? Hvorfor må karakteren være elegant? Og om han er det – hva skjer hvis han mangler en tann? Kanskje vil du oppdage noe nytt og spennende?

Om jeg skal gi deg ett tips for å øke originaliteten, så blir det å unngå det åpenbare.

Hva hvis-metoden til unnsetning

Denne boken er basert på de erfaringene jeg har gjort meg gjennom 15 år med å svinge en rød penn over folks darlings. For å kunne være konstruktiv og ikke bare kritisk, benytter jeg det jeg kaller «Hva hvis-metoden». Denne er veldig enkel og kan brukes gjennom hele bearbeidingsprosessen. Jeg håper du kan ha nytte av den, du også.

For hvordan kan du vite at en karakter bør være introvert, om du ikke samtidig har sett for deg fortellingen med karakteren som ekstrovert? Hvordan kan du være sikker på at det var troverdig at morderen brukte kniv, hvis du ikke har vurdert hvordan det ville fungert om hen brukte pistol, fingerte selvmord eller ulykke, giftsprøyte eller machete? Hvordan vet du at protagonisten skal være mann, høy, mørk og alkoholisert, hvis du ikke samtidig ser for deg vedkommende som kvinne, lav, lys og hyperreligiøs?

Med dette mener jeg ikke at du skal utforske alle muligheter – da vil du aldri bli ferdig. Men sammenligning er den beste metoden for å velge sofa og bil, så hvorfor ikke nøkkelelementer i en fortelling? For meg er metoden spesielt nyttig når jeg synes noe ikke holder mål eller om jeg står fast. Jeg starter med å angripe fra motsatt hold: Hvis noen begynner å slåss, så prøver jeg å tenke meg hvordan det ville blitt om de klemte hverandre i stedet. Dersom en karakter stjeler noe, så begynner jeg med å spørre hvordan det blir om hen heller leverte noe tilbake. Mye artig dukker opp da!

Det skal nemlig ikke mange overraskelser til før historien din blir noe helt egenartet. Gi helten en uventet akilleshæl: Hvis hovedpersonen din er fargeblind, konfliktsky eller kleptoman, hvor leder det dem i sjangeren din? La dem møte en situasjon de ikke står i til hverdags, så skaper du noe uvanlig. Et forlis, en romferd, en jobb i motebransjen, eller for en tidligere kommunetopp, i barnehage?

Hva hvis-metoden krever at du lar fantasien flyte. Svarene, samme hvor teite de er, skriver du ned. Så kan du begynne å filtrere dem vekk. Slik blir du sittende igjen med det beste alternativet – som om ikke annet kan gi grobunn for andre muligheter. Synes du det er vanskelig, be andre om å lytte og sparre på Hva hvis-vis. Ikke for å stjele ideer, men for å pushe tankene i nye baner. Etter hvert blir det en ren impuls å alltid tenke alternativer.

Begreper du kommer til å bli godt kjent med

For deg som skal redigere eget materiale, er det avgjørende å finne øvelser som kan bidra til en viss objektivitet. Å se ting utenfra er ikke lett, men ved å ta pennen eller tastaturet fatt, kan du skape et brudd fra de indre bildene dine. Du kan også oppdage mye uventet ved å lese høyt, gjerne for andre. Derfor anbefaler jeg at du setter øvelsene mine ut i livet, og ikke gjennomfører dem kun som tankeeksperimenter. Når du skriver noe ned, kan du legge det fra deg og komme tilbake til det senere med friskere øyne. Tid er noen ganger gull verdt for å skape nødvendig avstand.

Før jeg går videre, må jeg avklare noen begreper for deg:

DRAMATURGI

Dramaturgi stammer fra teateret, der drama er de delene av et skuespill som fremføres i stedet for å fortelles. I vår sammenheng handler faget om hvordan en god historie er oppbygd – kalt dramatisk komposisjon. På engelsk kalles det storytelling, og jeg synes fortellerkunst er en fin, norsk betegnelse på det vi skal gjennom i denne boken. Karakterer, konflikt, struktur, dialog, atmosfære og språk er alle inkludert i denne definisjonen. De gode nyhetene er at dette er sider ved fortellerkunsten som vi allerede er godt kjent med – i alle fall som publikum.

Når du redigerer, må du kunne ta disse signalene du er vant til å tolke, vende om på dem og bruke kunnskapen for å få mest mulig ut av alt det spennende og artige du har funnet på. Mekanismene som kan hjelpe deg i arbeidet, skal vi utforske videre.

HISTORIE

Historien er rett og slett fortellingen din, med alle dens dimensjoner: sjanger, omstendigheter, hendelser, karakterer, skildringer og dialog. I redigeringsprosessen er det først og fremst hensiktsmessig å oppsummere historien kort for å vurdere hvor sterk den er – og om du faktisk skriver om det du ønsker.

Øvelse: Se for deg at noen med dårlig tid spør deg hva du skriver om – og svar kjapt.

Gjenfortell hele historien ultrakort: Forsøk med én setning først, utvid til to om du må, men flere enn tre bør du ikke trenge (en for hver akt – start, midt og slutt). Ta en titt på eksempelet og prøv så selv:

Setning 1: Foreldreløse Harry oppdager at han egentlig er av trollmannsslekt da han blir hentet til skolen Galtvort for å lære seg magi.

Setning 2: Her får han høre om De vises stein, og sammen med de to vennene Ronny og Hermine kommer han over den, noe læreren Severus Slur ikke setter pris på.

Setning 3: Harry og vennene lurer Slur, tar seg gjennom alle hindringene som skal beskytte De vises stein og oppdager samtidig at den onde trollmannen Voldemort, som drepte Harrys foreldre, er tilbake.

Hva synes du om historien din? Test den på noen andre. Er det noe du kan endre for at den skal gripe oss mer? Målet er ikke en super salgsbeskrivelse av boken, men å prioritere hva som er det viktigste i fortellingen – stemmer det overens med det du faktisk skriver?

Gjør det gjerne flere ganger underveis for å sjekke jevnlig at det fortsatt er den samme historien du forteller på ulike punkter gjennom boken.

Øvelsen kan dessuten komme nyttig med: Hvis du er så heldig å få presentere boken på et innsalgsmøte i bokrådene, får du ett til to korte minutter til rådighet, inkludert å komme inn i rommet og gå ut igjen. Tre spissede setninger kan være gull verdt.

PREMISS

Premisset er det logiske utgangspunktet for en historie, og det følger samme mal nesten samme hva slags fortelling du skriver. Et godt premiss er en nydelig start på en sterk fortelling, og vi kan formulere premisset i det vi i dramaturgien kaller Det dramatiske spørsmål – som i realiteten ikke er noe spørsmål, men et utsagn som lyder slik:

Protagonisten må oppnå Målet, men møter motstand i form av Antagonisten

Protagonisten(e) er vanligvis hovedpersonen(e). Målet er det protagonisten vil oppnå eller unngå. Antagonisten er protagonistens nemesis, hens største motstander. Ordene i kursiv skal byttes ut mot passende informasjon fra fortellingen du vil analysere.

Eksempler*:


Harry Potter vil beskytte De vises stein, men møter motstand i form av Voldemort.

Robert Langdon vil finne morderen, men møter motstand i form av sekten Opus Dei og lederen the Teacher.

Elizabeth Bennet vil gifte seg av kjærlighet, men møter motstand i form av egne fordommer.

En mor vil skaffe avlastningsplass til sønnen, men møter motstand i form av ansiktsløst byråkrati.



Øvelse: Prøv selv med eget materiale. Hvis du finner det vanskelig å fylle ut Det dramatiske spørsmål, så vet du neppe hvor du skal videre. Revurder de ulike delene: Hva trenger du å si om protagonisten din? Hva trenger du å si om målet? Hva trenger du å si om motstanden? Kanskje får du noen nye impulser.

Ifølge et gammelt råd fra Hollywood skal du notere det utfylte dramatiske spørsmål på en lapp og plassere den sentralt på arbeidsplassen frem til manuset er ferdig. Slik unngår du å ta av fra hovedveien for lenge av gangen. Denne setningen – Det dramatiske spørsmål – danner grunnlaget for det vi kaller plottet.

PLOTT

Plottet er handlingsforløpet, altså den rekken av hendelser som finner sted i en historie. En hendelse kan du definere som noe som skjer som får en konsekvens. Barn vet instinktivt hva plott er når de skal fortelle noe: «Vet du hva? Først så skjedde det, og da skjedde det, da sa han det, og hun gjorde det. Så kom han, og da ble det bråk, før hun gjorde sånn, og de ble enige, men da var hun sur.» De bryr seg sjelden med tankene bak, omgivelsene, faktene, språklige finesser eller sanselige inntrykk. Streit handling – rett på sak.

I redigeringsøyemed er nok den beste måten å analysere plottet ditt på å skrive en synopsis – en oversikt over scenene dine. Med scene mener jeg en hendelse som du lar leseren få ta del i og der noe endrer seg. Ofte anbefaler jeg synopsisen til nybegynnere som skal prøve å skape fremdrift. Trikset er å skjære helt inn til beinet, bare referere hva som skjer i scenene med én eller to setninger. Du skal fokusere på hva vendepunktet er (endringen som forklarer hvorfor scenen er med). Ikke noe pynt, ikke noe følelsesladet, ingen bakgrunn. Etter hvert skal den ene hendelsen i plottet lede til en annen, enten like etter eller lenger ned. Dette kalles logisk følge – at scenene settes i gang av det som har foregått tidligere.

I denne synopsisen skal du ikke trekke inn subplott – underplott ville vi kanskje sagt på norsk – altså andre tråder enn den som utgår fra premisset formulert i Det dramatiske spørsmål. Er du bekymret for eventuelle underordnede fortellinger i manuset ditt, kan du lage en egen synopsis for hver av dem. Dersom disse har flere hendelser enn hovedplottet, så bør du kanskje bytte premiss.

Her følger et glitrende eksempel på starten på en synopsis:


Erling prøver en bukse, den sprekker. Han må bruke kredittkortet til å betale den slanke butikkdamen erstatning.

Erling gråter til hunden sin, Jacko. Den trøster ham og sier at han ikke skal bekymre seg, den skal hjelpe ham. Erling er sjokkert over at hunden snakker.

Jacko sier at Erling skal filme at de to prater sammen og legge det ut på Instagram. Erling gjør som han får beskjed om og får 54 likes på noen timer, har aldri fått mer enn 12 før.



Hva kan skje som følge av dette? Neste steg må relatere til noe over.

Øvelse: Ta utgangspunkt i premisset ditt, som formulert i Det dramatiske spørsmål, og skriv ned hendelsene som følger i kronologisk rekkefølge. Bruk gjerne linjeskift mellom scener, slik som jeg gjør over, så er det lettere å få oversikt. Vil du få maksimalt ut av en slik øvelse, ta denne utfordringen:


–bruk toppen én time

–bruk maks 800 ord

–og gjør det uten å titte på det du har fra før – ta det kun fra minnet. Begrensninger, vet du …



Se QR-koden i margen for flere eksempler og en mal du kan bruke om du synes det er vanskelig å finne en nyttig form.

Dersom du oppdager at du mangler info eller stusser over noe du ennå ikke vet hvordan du skal håndtere, marker det med den digitale versjonen av gul tusj. Dette kan være verdifullt i arbeidet videre, for konkrete problemer er begrensende og lettere å løse.

Hensikten er ikke at du skal jobbe deg frem til en ferdig bok fra en synopsis, men du kan det om du vil. Derimot er det en super metode for jevnlig å sjekke balansen og fremdriften i manuset, alltid fra hukommelsen. Ofte vil du starte med en langdryg begynnelse og presse inn klimakset over et kjapt avsnitt på slutten. Da vet du at du må prioritere hva som er det viktigste, altså hva som skal få mest plass – ikke bare i synopsisen, men også i selve boken. Slike avgjørelser kaller vi strukturelle.

STRUKTUR

Strukturen handler om fordelingen av informasjonen i plottet ditt og virker på alle nivåer: I historien som helhet, i kapitlene og i scenene. Materialet bør spres ut over på en måte som gir størst mulig innlevelse, og det er en av grunnene til at du som forfatter må gjøre endringer i runder: Det er vanskelig å finne ut hvor hovedpersonen skal oppdage nye ting i det overordnede plottet dersom du prøver å få på plass innholdet i alle scenene samtidig. De fleste av mine forfattere ender opp med fire–fem redigeringsrunder før de er i havn, men mange går flere.

*) Se side 215 for titler

